# Príloha č. 1 – Vzorový štatút a rokovací poriadok rady partnerstva

**PREAMBULA**

1. Rada partnerstva je stály kolektívny, koordinačný a  rozhodovací orgán pre trvalú spoluprácu sociálno-ekonomických partnerov v danom území pre integrovaný územný rozvoj územia VÚC. Partnerstvo podľa tohto štatútu sa ustanovuje na základe čl. 8 nariadenia o spoločných ustanoveniach[[1]](#footnote-1) a v súlade s § 2 a § 7 zákona o príspevkoch z fondov EÚ[[2]](#footnote-2) a § 2 písm. h) zákona o regionálnom rozvoji[[3]](#footnote-3) ako forma spolupráce medzi sociálno-ekonomickými partnermi, ktorí zabezpečujú hospodársky, sociálny, územný a udržateľný rozvoj kraja.
2. Rada partnerstva je nástrojom územnej spolupráce na území samosprávneho kraja podľa § 2 písm. h) zákona o regionálnom rozvoji.
3. Rada partnerstva je územným orgánom v zmysle čl. 29 NSU na regionálnej úrovni (NUTS 3).

**Článok 1**

**ÚVODNÉ USTANOVENIA**

1. Tento štatút upravuje postavenie, zloženie, úlohy, výkon činnosti a spôsob prijímania rozhodnutí rady partnerstva. Tento štatút pripravuje a predkladá na schválenie samosprávny kraj.
2. Rada partnerstva koordinuje prípravu a implementáciu IÚS a slúži na zabezpečenie participatívneho manažmentu integrovaného rozvoja regiónu, predovšetkým na prípravu, schvaľovanie, riadenie, realizáciu, monitorovanie a hodnotenie implementácie IÚS.
3. Radu partnerstva tvoria členovia ako sociálno-ekonomickí partneri podľa § 2 písm. f) zákona o regionálnom rozvoji.
4. VÚC plní úlohu gestora prípravy a implementácie IÚS pre územie samosprávneho kraja.
5. Na území strategicko-plánovacieho regiónu môže byť, na základe iniciatívy samosprávneho kraja alebo obcí, ktoré sú súčasťou strategicko-plánovacieho regiónu, vytvorená kooperačná rada strategicko-plánovacieho regiónu uzavretím Memoranda o spolupráci členov strategicko-plánovacieho regiónu. Kooperačná rada strategicko-plánovacieho regiónu je poradným orgánom zástupcov komory miestnej samosprávy.

**Článok 2**

**PÔSOBNOSŤ RADY PARTNERSTVA**

1. Rada partnerstva najmä:
   1. iniciuje a koordinuje tvorbu návrhu IÚS;
   2. zodpovedá za prípravu IÚS v rozsahu vízie, cieľov, priorít, aktivít a merateľných ukazovateľov pre jednotlivé ciele;
   3. rokuje o návrhu IÚS, resp. jej aktualizácie, formuluje pripomienky a spolupracuje so sociálno-ekonomickými partnermi, za účelom vyriešenia vznesených pripomienok a za účelom dosiahnutia dohody o znení návrhu IÚS;
   4. schvaľuje návrh IÚS;
   5. iniciuje aktualizáciu IÚS;
   6. rozhoduje o projektových zámeroch IÚI;
   7. spolupodieľa sa na monitorovaní a hodnotení realizácie IÚS z pohľadu dosahovania cieľov rozvoja územia, vrátane návrhu a schválenia zmien IÚS v súlade s výsledkami hodnotenia;
   8. poskytuje súčinnosť RO pri priebežnom, ako aj konečnom monitorovaní a hodnotení implementácie IÚS;
   9. vykonáva ďalšie činnosti vyplývajúce z tohto štatútu na základe požiadavky členov rady partnerstva.
2. Pri plnení úloh podľa bodu 1 členovia rady partnerstva postupujú v súlade so zákonom o príspevkoch z fondov EÚ, programovou a riadiacou dokumentáciou upravujúcou implementáciu fondov EÚ.
3. V prípade hlasovania o projektových zámeroch IÚI, v rámci ktorých sa implementujú aktivity týkajúce sa špecifických cieľov implementovaných štátom, vydáva komora štátnej správy (príslušný ÚOŠS) záväzné stanovisko.

**Článok 3**

**ZLOŽENIE RADY PARTNERSTVA**

1. Radu partnerstva tvoria:
   1. predseda,
   2. komory.
2. Činnosť rady partnerstva administruje technický sekretariát rady partnerstva.

**Článok 4**

**PREDSEDA**

1. Predsedom rady partnerstva je predseda samosprávneho kraja.
2. Predseda rady partnerstva najmä:
   1. zvoláva a vedie zasadnutie rady partnerstva zo svojej iniciatívy alebo na návrh predsedu komory;
   2. určuje program rady partnerstva v súlade s úlohami rady partnerstva ako aj s ohľadom na návrh člena, ktorý žiadal o zvolanie zasadnutia;
   3. dohliada na dodržiavanie štatútu a rokovacieho poriadku a vykonáva s tým súvisiace úkony;
   4. schvaľuje a podpisuje zápisnicu zo zasadnutia rady partnerstva;
   5. spolupracuje s technickým sekretariátom rady partnerstva pri príprave podkladov na zasadnutie, predseda môže uložiť technickému sekretariátu  rady partnerstva povinnosť doplniť pripravené podklady.
3. Predseda zastupuje radu partnerstva navonok aj dovnútra podľa tohto štatútu a mandátu mu zvereného radou partnerstva.
4. Predsedu v jeho neprítomnosti zastupuje v rozsahu právomoci mu zverených podpredseda rady partnerstva. Podpredsedu rady partnerstva volia z radov členov rady partnerstva jednoduchou väčšinou členovia rady partnerstva.

Článok 5

**ČLENSTVO V RADE PARTNERSTVA**

1. Členovia rady partnerstva sú rozdelení do komôr.
2. Členov rady partnerstva vymenúva a odvoláva predseda na základe nominácií podľa čl. 9 tohto štatútu
3. V mene člena, ktorý je právnickou osobou, koná jeho štatutárny zástupca alebo ním poverená osoba. Poverenie sa doručuje v písomnej forme predsedovi rady partnerstva prostredníctvom technického sekretariátu rady partnerstva.
4. Člen rady partnerstva, ktorý je fyzickou osobou, koná v svojom mene.
5. Členstvo v rade partnerstva je čestné. Členovi rady partnerstva nevzniká právo na odmenu spojenú s pôsobením v rade partnerstva.
6. Člen rady partnerstva môže v prípade odôvodnenej neúčasti na zasadnutí rady partnerstva splnomocniť na zastupovanie svojho zástupcu.
7. Člen rady partnerstva, ktorý je právnickou osobou, je oprávnený nominovať nového zástupcu kedykoľvek na základe písomného oznámenia svojho štatutárneho orgánu doručeného technickému sekretariátu rady partnerstva.
8. Medzi práva a povinnosti členov rady partnerstva patrí najmä:
   1. podieľať sa na koordinácii a manažmente integrovaného územného rozvoja kraja, príprave, schvaľovaní, riadení, realizácii, monitorovaní a hodnotení implementácie IÚS;
   2. navrhovať projektové zámery IÚI do projektového zásobníka IÚS a rozhodovať o ich schválení, na základe disponibilnosti zdrojov, miery a efektívnosti, akou daný projektový zámer IÚI prispieva k naplneniu cieľov kraja, jeho pripravenosti, vecného a časového súladu s procesom implementácie kraja a súladu s cieľmi a stratégiami jednotlivých strategicko-plánovacích regiónov;
   3. spolupodieľať sa na monitorovaní a hodnotení realizácie projektov na území kraja,
   4. aktívne sa zúčastňovať na zasadnutiach rady partnerstva a jej komôr, predkladať návrhy a podieľať sa na rozhodovaní;
   5. pri rozhodovaní v rade partnerstva informovať predsedu rady partnerstva a členov rady partnerstva o konflikte záujmov;
   6. navrhovať zmeny ustanovení tohto štatútu a rokovacieho poriadku.
9. Členstvo v rade partnerstva zaniká:
   1. zánikom člena, ktorý je právnickou osobou, bez právneho nástupcu;
   2. doručením písomného vzdania sa členstva, podpísaného štatutárnym zástupcom člena alebo inou osobou oprávnenou konať za člena, ktorý je právnickou osobou;
   3. doručením písomného vzdania sa členstva člena, ktorý je fyzickou osobou.

**Článok 6**

**Technický Sekretariát Rady Partnerstva**

1. Funkciu sekretariátu rady partnerstva vykonáva technický sekretariát rady partnerstva zriadený v rámci úradu VÚC.
2. Technický sekretariát rady partnerstva zabezpečuje organizačné, vecné a administratívne úlohy spojené s činnosťou rady partnerstva a jej orgánov, a to najmä:
   1. pripravuje návrh ročného harmonogramu zasadnutí rady partnerstva, predkladá ho rade partnerstva na schválenie najneskôr do konca predchádzajúceho kalendárneho roka a po schválení ho zasiela všetkým členom rady partnerstva a MIRRI SR, a následne ho zverejňujú na webovom sídle danej rady partnerstva;
   2. pripravuje návrh programu zasadnutia a predkladá ho rade partnerstva na schválenie;
   3. koordinuje činnosť komôr rady partnerstva na podnet člena rady partnerstva;
   4. pripravuje návrh uznesení rady partnerstva;
   5. zabezpečuje vypracovanie stanovísk a konzultácie k projektovým zámerom IÚI, z hľadiska ich súladu s cieľmi IÚS;
   6. administruje projektový zásobník IÚS, zabezpečuje prípravu a distribúciu materiálov súvisiacich so zasadnutím rady partnerstva;
   7. organizačne zabezpečuje zasadnutia rady partnerstva;
   8. pripravuje vyhodnotenie úloh zo zasadnutí rady partnerstva a vedie ich evidenciu;
   9. vypracováva zápisnicu zo zasadnutí rady partnerstva a zabezpečuje jej zverejnenie na webovom sídle kraja;
   10. vedie agendu a zabezpečuje archiváciu dokumentov súvisiacu s ich činnosťou;
   11. vedie zoznam členov rady partnerstva a zabezpečuje plynulé komunikačné toky medzi nimi;
   12. zabezpečuje spoluprácu s RO;
   13. v oblasti implementácie projektov IÚS poskytuje asistenciu a metodickú výpomoc žiadateľom, osobitne pre IÚI;
   14. zabezpečuje administratívne spracovanie nominácií členov rady partnerstva;
   15. vykonáva ďalšie činnosti podľa pokynov predsedu, resp. podpredsedov a predsedov komôr rady partnerstva.

**Článok 7**

**KOMORY RADY PARTNERSTVA**

1. Komory tvoria organizačný rámec systému rozhodovania v rade partnerstva.
2. V komorách rady partnerstva sa realizujú rozhodovacie právomoci rady partnerstva podľa platnej legislatívy, metodických usmernení a tohto štatútu, s cieľom zabezpečiť efektívnu spoluprácu, partnerstvo, kompetentnosť a transparentnosť procesov pri príprave, schvaľovaní, implementácii, monitorovaní a hodnotení implementácie IÚS.
3. Rada partnerstva sa skladá z nasledujúcich komôr:
   1. komora regionálnej samosprávy,
   2. komora miestnej územnej samosprávy,
   3. komora štátnej správy,
   4. komora sociálno-ekonomických partnerov.
4. Komory rady partnerstva majú rovnakú váhu hlasov.
5. Predsedom komory je člen komory, ktorého volí nadpolovičná väčšina členov komory, s výnimkou komory štátnej správy, ktorej predsedom je zástupca MIRRI SR.
6. Komora najmä:
   1. spolupodieľa sa na rozhodovaní pri príprave, schvaľovaní, implementácii, monitorovaní a hodnotení IÚS zastupujúc záujmy subjektov, ktorých reprezentuje;
   2. navrhuje rade partnerstva odporúčania pre zlepšenie prípravy, implementácie, monitorovania a hodnotenia IÚS;
   3. spolupodieľa sa na aktualizácii IÚS;
   4. spolupodieľa sa na monitorovaní a hodnotení realizácie projektov IÚS.
7. Predseda komory najmä:
   1. zvoláva zasadnutia komory zo svojej iniciatívy alebo na základe požiadavky člena komory, alebo predsedu rady partnerstva alebo MIRRI SR;
   2. zastupuje komoru navonok aj dovnútra v rozsahu mandátu schváleného komorou;
   3. iniciuje zvolanie rady partnerstva na základe uznesenia komory;
   4. navrhuje program zasadnutia komory.
8. Komora okrem predsedu komory môže zvoliť nadpolovičnou väčšinou členov komory aj podpredsedu komory. Podpredseda komory zastupuje predsedu komory v jeho neprítomnosti, resp. v rozsahu mandátu schváleného komorou.

**Článok 8 (Alt. 1)**

**KOMORA REGIONÁLNEJ Samosprávy**

1. Komora regionálnej samosprávy je tvorená najmenej piatimi členmi komory. Členmi komory sú zástupcovia VÚC a organizácií v zriaďovateľskej pôsobnosti VÚC. Počet členov komory musí byť vždy nepárny.
2. Komora regionálnej samosprávy je uznášaniaschopná, ak je prítomná nadpolovičná väčšina jej členov.
3. Hlasovanie v komore sa uskutočňuje prostredníctvom rovného hlasovacieho práva väčšinovým hlasovaním jednoduchou väčšinou všetkých prítomných. Každý člen má jeden hlas.

Článok 8 (Alt. 2)

KOMORA REGIONÁLNEJ SAMOSPRÁVY

1. Predseda samosprávneho kraja zastupuje VÚC v rade partnerstva a je zároveň predsedom rady partnerstva.
2. Zabezpečuje informovanie orgánov VÚC o činnosti rady partnerstva, jej záveroch, návrhoch a požiadavkách.

**Článok 9**

**Komora miestnej samosprávy**

1. Komora miestnej samosprávy je tvorená minimálne piatimi členmi.
2. V komore miestnej samosprávy musia byť zastúpené prostredníctvom svojho člena všetky obce v území príslušného samosprávneho kraja, pričom žiadna obec nemôže byť reprezentovaná dvoma členmi. Jeden člen môže reprezentovať viacero obcí na základe územnej dohody.
3. Obce môžu byť zastúpené prostredníctvom zástupcu za príslušné regionálne združenie miest a obcí alebo za sformovaný strategicko-plánovací región.
4. Obec, ktorá nie je členom regionálneho združenia miest a obcí, resp. strategicko-plánovacieho regiónu, môže byť reprezentovaná samostatne, pričom váha jej hlasu predstavuje podiel jej populácie na celkovej populácii kraja.
5. V prípade nominácie zástupcu obcí za príslušné regionálne združenie miest a obcí musí byť nominácia výsledkom hlasovania všetkých obcí zastúpených v príslušnom regionálnom združení miest a obcí patriacich do územia príslušného samosprávneho kraja. Za zástupcu je zvolená osoba, ktorá získa nadpolovičnú väčšinu hlasov členov príslušného regionálneho združenie miest a obcí. Ak žiaden z členov nezíska nadpolovičnú väčšinu, nomináciu získa osoba s najväčším počtom hlasov.
6. O takomto hlasovaní musí byť vyhotovená zápisnica.
7. Nominácia člena rady partnerstva za príslušné regionálne združenie miest a obcí môže byť hlasovaním príslušného regionálneho združenia miest a obcí zmenená, ak za to hlasuje nadpolovičná väčšina všetkých členov príslušného regionálneho združenia miest a obcí.
8. O takomto hlasovaní musí byť vyhotovená zápisnica.
9. Zmenu zástupcu obcí za príslušné regionálne združenie miest a obcí podľa bodu 7 môže byť vykonaná maximálne 1-krát za 12 mesiacov.
10. V prípade nominácie zástupcu obcí za strategicko-plánovací región musí byť nominácia výsledkom hlasovania všetkých obcí zastúpených v strategicko-plánovacom regióne. Za zástupcu je zvolená osoba, ktorá získa nadpolovičnú väčšinu hlasov zástupcov všetkých obcí zastúpených v strategicko-plánovacom regióne. Ak nikto nezíska nadpolovičnú väčšinu hlasov, nomináciu získa osoba s najväčším počtom hlasov.
11. O takomto hlasovaní musí byť vyhotovená zápisnica.
12. Nominácia člena rady partnerstva za strategicko-plánovací región môže byť hlasovaním všetkých obcí zastúpených v strategicko-plánovacom regióne zmenená, ak za to hlasuje nadpolovičná väčšina všetkých obcí zastúpených v strategicko-plánovacom regióne.
13. O takomto hlasovaní musí byť vyhotovená zápisnica.
14. Zmenu zástupcu obcí za strategicko-plánovací región podľa bodu 12 môže byť vykonaná maximálne 1-krát za 12 mesiacov.
15. V prípade, že strategicko-plánovací región nie je totožný s regionálnym združením miest a obcí, uzavrú dotknuté obce memorandum o spolupráci s cieľom mať spoločného zástupcu v komore miestnej samosprávy rady partnerstva.
16. Nominácie podľa bodu 5 a 10 tohto článku sú pre predsedu rady partnerstva záväzné.
17. Zmena nominácie podľa bodu 7 a 12 tohto článku je pre predsedu rady partnerstva záväzná.
18. Hlasovanie v komore miestnej samosprávy sa uskutočňuje na základe princípu vážených hlasov, pričom veľkosť hlasu člena zodpovedá podielu počtu obyvateľov, ktorých reprezentuje, na celkovom počte obyvateľov, ktorých reprezentujú všetci členovia tejto komory. Počet obyvateľov obce môže byť započítaný len jednému členovi komory. Pri váhe hlasu zástupcu regionálneho združenia miest a obcí, resp. strategicko-plánovacieho regiónu sa zohľadňuje počet obyvateľov obcí, ktoré reprezentuje, ponížený o počet obyvateľov za sídla, ktoré majú vlastného zástupcu.
19. V prípade modelu dvojúrovňovej miestnej samosprávy hlavného mesta Slovenskej republiky Bratislavy a mesta Košice je váha hlasu rozdelená medzi zástupcom mesta a zástupcom mestských častí na základe podielu dohodnutého v rámci mesta a mestských častí tak, aby vo výsledku bolo zastúpených vždy 100 % obyvateľov. Váha hlasu mestských častí je rozdelená alikvotne, podľa podielu populácie mestskej časti na celkovej populácii mesta, medzi jednotlivé mestské časti a súčet ich hodnoty bude predstavovať váhu hlasu zástupcu mestských častí v komore miestnej samosprávy.
20. Rozhodnutia sa v komore prijímajú na základe jednoduchej väčšiny, ktorá predstavuje 51% váhy hlasov a zároveň súhlasom minimálne 50% hlasujúcich členov.

**Článok 10**

**Komora štátnej správy**

1. Komora štátnej správy je tvorená členmi, minimálne zástupcami ÚOŠS s hlasovacím právom zastupujúcimi nasledovné orgány:
   1. Ministerstvo investícií, regionálneho rozvoja a informatizácie Slovenskej republiky;
   2. Ministerstvo dopravy Slovenskej republiky;
   3. Ministerstvo hospodárstva Slovenskej republiky;
   4. Ministerstvo školstva, výskumu, vývoja a mládeže Slovenskej republiky;
   5. Ministerstvo práce, sociálnych vecí a rodiny Slovenskej republiky;
   6. Ministerstvo zdravotníctva Slovenskej republiky;
   7. Ministerstvo životného prostredia Slovenskej republiky;
   8. Ministerstvo vnútra Slovenskej republiky;
   9. Ministerstvo kultúry Slovenskej republiky;
   10. Ministerstvo pôdohospodárstva a rozvoja vidieka Slovenskej republiky;
   11. Ministerstvo cestovného ruchu a športu Slovenskej republiky;
   12. Úrad vlády Slovenskej republiky.
2. Predsedom komory je zástupca MIRRI SR.
3. Komora štátnej správy je uznášaniaschopná, ak je prítomná nadpolovičná väčšina všetkých jej členov.
4. Hlasovanie v komore sa uskutočňuje nasledovným spôsobom:
   1. v prípade projektových zámerov IÚI spadajúcich do výlučnej kompetencie územnej samosprávy, prostredníctvom rovného hlasovacieho práva, väčšinovým hlasovaním jednoduchou väčšinou všetkých prítomných. Každý člen má jeden hlas.
   2. v prípade projektových zámerov IÚI, ktorých súčasťou je aktivita štátnej správy, za komoru hlasuje kompetenčne príslušný ÚOŠS. Ostatní členovia komory majú v uvedenom prípade právo na odporúčacie stanovisko, ktoré sa uvedie v zápisnici.
   3. v prípade projektových zámerov IÚI, v rámci ktorých je realizovaných viacero aktivít štátnej správy, sa vyžaduje konsenzus medzi kompetenčne príslušnými ÚOŠS. Aktivita ÚOŠS s negatívnym stanoviskom je vylúčená z projektového zámeru IÚI a zvyšné aktivity projektového zámeru IÚI sú opätovne prehodnotené radou partnerstva.
   4. v prípade nerozhodného výsledku hlasovania členov komory štátnej správy je rozhodujúci hlas predsedu komory štátnej správy.

**Článok 11**

**Komora sociálno-ekonomických partnerov**

1. Komoru sociálno-ekonomických partnerov tvoria najmä:
   1. zástupca akademického sektora,
   2. zástupca občianskeho sektora,
   3. zástupca poskytovateľov sociálnych služieb,
   4. zástupca podnikateľského sektora,
   5. zástupca miestnych akčných skupín.
2. Hlasovanie v komore sa uskutočňuje prostredníctvom rovného hlasovacieho práva, jednoduchou väčšinou všetkých prítomných. Každý člen má jeden hlas. V prípade nerozhodného výsledku hlasovania členov je rozhodujúci hlas predsedu komory sociálno-ekonomických partnerov.

**Článok 12**

**Zasadnutie rady partnerstva**

1. Zasadnutie rady partnerstva zvoláva predseda podľa potreby písomnou pozvánkou doručenou najneskôr 15 pracovných dní pred uskutočnením zasadnutia rady partnerstva v elektronickej podobe na základe vlastného podnetu, alebo podnetu:
   1. predsedu komory rady partnerstva na základe hlasovania členov v komore;
   2. minimálne pätiny členov rady partnerstva;
   3. MIRRI SR.
2. Súčasťou pozvánky je program zasadnutia, materiály na prerokovanie a návrhy uznesení rady partnerstva k jednotlivým bodom zasadnutia, ktoré sú v elektronickej podobe spoločne doručované všetkým členom rady partnerstva.
3. Zasadnutie rady partnerstva sa uskutoční prezenčne, hybridnou alebo online formou v primeranej lehote od odoslania požiadavky podľa bodu 1 písm. a) až c) tohto článku. Ak napriek doručenej požiadavke na zvolanie zasadnutia sa zasadnutie rady partnerstva neuskutoční v primeranej lehote, zvolať zasadnutie rady partnerstva môže predseda komory, ktorý žiadal o zvolanie zasadnutia rady partnerstva. V takom prípade zvolávajúci člen vedie zasadnutie rady partnerstva, ak sa výslovne s predsedom nedohodne inak.
4. Predmetom zasadnutia rady partnerstva sú záležitosti patriace do jej pôsobnosti.
5. Rada partnerstva je uznášaniaschopná, ak je prítomná nadpolovičná väčšina členov rady partnerstva.
6. Rada partnerstva rozhoduje formou uznesenia prijatého na zasadnutí.
7. V prípade, ak rada partnerstva rozhoduje o projektovom zámere IÚI, ktorý bol prerokovaný v kooperačnej rade strategicko-plánovacieho regiónu a týka sa územia strategicko-plánovacieho regiónu, je rada partnerstva povinná na takéto rozhodnutie kooperačnej rady strategicko-plánovacieho regiónu záväzne prihliadať.
8. Člen rady partnerstva môže hlasovať za uznesenie, proti uzneseniu alebo sa zdržať hlasovania.
9. Uznesenie rady partnerstva obsahuje najmä:
10. označenie orgánu, o ktorého uznesenie ide;
11. dátum a miesto uznesenia;
12. číslo uznesenia;
13. výrok.
14. Uznesenie rady partnerstva, ktorým sa rozhoduje o projektovom zámere IÚI okrem náležitostí podľa bodu 9 obsahuje:
15. názov projektového zámeru IÚI;
16. identifikáciu žiadateľa;
17. opatrenie/opatrenia, špecifický cieľ/špecifické ciele z ktorých sa bude PZ IÚI realizovať;
18. celkové oprávnené výdavky v členení na zdroj EÚ, štátny rozpočet, prijímateľ;
19. informáciu, či je projektový zámer IÚI schválený do 100% výšky celkových oprávnených výdavkov každého opatrenia/špecifického cieľa pridelených danému územiu alebo nad 100% výšky celkových oprávnených výdavkov každého opatrenia/špecifického cieľa pridelených danému územiu;
20. Uznesenia rady partnerstva obsahujú najmä tieto výroky:
21. schvaľuje/neschvaľuje,
22. odporúča na schválenie/neodporúča na schválenie,
23. ukladá úlohy,
24. berie na vedomie,
25. odloží rozhodnutie,
26. vracia predložený materiál na dopracovanie
27. Hlasovanie prebieha dvoma spôsobmi, a to:
    1. rovným hlasovaním, pri ktorom má každý člen rady partnerstva jeden rovný hlas; na schválenie návrhu uznesenia alebo jeho časti je potrebný súhlas nadpolovičnej väčšiny hlasov prítomných členov rady partnerstva;
    2. váženým hlasovaním špecifikovaným v bodoch 20 až 21.
28. Rovné hlasovanie sa použije pri schvaľovaní záležitostí týkajúcich sa činnosti a fungovania rady partnerstva. Analogicky sa postupuje aj pri hlasovaní v komorách.
29. Po otvorení zasadnutia rady partnerstva členovia rady partnerstva hlasovaním schvália program zasadnutia. Každý člen rady partnerstva je oprávnený navrhnúť doplnenie programu zasadnutia o nový bod, pričom spolu s návrhom na doplnenie nového bodu zasadnutia predloží členom rady partnerstva materiál k tomuto novému bodu a návrh uznesenia. Zaradenie nového bodu do programu zasadnutia rady partnerstva podlieha schváleniu rady partnerstva.
30. Zasadnutia rady partnerstva sú verejné, ak v hlasovaní nerozhodne rada partnerstva 2/3 väčšinou hlasov prítomných členov inak.
31. Hlasovanie členov rady partnerstva je verejné, ak sa netýka personálnych rozhodnutí. Rada partnerstva rozhoduje formou uznesení.
32. Člen rady partnerstva, ktorý je zainteresovanou osobou na strane žiadateľa alebo prijímateľa, hlasuje v prípade, ak takýto postup nevylučujú pravidlá o konflikte záujmu pri poskytovaní príspevku z fondov EÚ v programovom období 2021 – 2027.
33. Člen rady partnerstva môže prizvať expertov s cieľom vyjadrenia ich odborného stanoviska, pričom toto vyjadrenie musí byť riadne oznámené predsedovi aspoň tri pracovné dni pred začiatkom zasadnutia rady partnerstva. Predseda zabezpečí, aby bola informácia člena o využití jeho práva podľa tohto bodu oznámená aj ostatným členom rady partnerstva.
34. Hlasuje sa na pokyn predsedajúceho o návrhu uznesenia, ktoré predkladá predseda alebo iný člen rady partnerstva.
35. Vážené hlasovanie členov rady partnerstva sa použije v komorách pri všetkých ostatných záležitostiach, pokiaľ nie je ustanovené rovné hlasovanie. Pokiaľ nie je jednoznačné, akým spôsobom sa má hlasovať, o spôsobe hlasovania rozhoduje rada partnerstva rovným hlasovaním.
36. Na schválenie IÚS a projektových zámerov IÚI a na ich aktualizáciu a zmeny je vo váženom hlasovaní v komorách potrebný:
    1. súhlas s návrhom vyjadrený v hlasovaní v najmenej polovici komôr, pričom je nevyhnutné súhlasné stanovisko komory regionálnej samosprávy a komory miestnej územnej samosprávy;
    2. v komore miestnej územnej samosprávy prebieha hlasovanie ako vážené, pričom na odsúhlasenie návrhu je potrebný súhlas väčšiny vážených hlasov členov komory.
37. Predseda môže rozhodnúť aj o hlasovaní mimo zasadnutia rady partnerstva formou per rollam. V prípade ak minimálne jedna tretina všetkých členov rady partnerstva doručí predsedovi rady partnerstva žiadosť o neuskutočnenie hlasovania o konkrétnom bode programu spôsobom per rollam spolu s odôvodnením, zruší predseda rady partnerstva hlasovanie spôsobom per rollam k tomuto bodu a daná vec bude predmetom osobného zasadnutia rady partnerstva. Členovia sa k materiálom zaslaným per rollam vyjadria písomne elektronickou formou do 15 pracovných dní odo dňa elektronického odoslania výzvy na hlasovanie technickým sekretariátom rady partnerstva. V odôvodnených prípadoch môže byť táto lehota skrátená na minimálne 10 pracovných dní, prípadne predĺžená rozhodnutím predsedu. Člen rady partnerstva predkladá svoje stanovisko v písomnej forme elektronickou poštou technickému sekretariátu rady partnerstva do termínu uvedenom vo výzve na hlasovanie. Na hlasovanie per rollam sa vzťahujú pravidlá stanovené pre hlasovanie na riadnych zasadnutiach rady partnerstva. Ak člen rady partnerstva nedoručí hlasovací lístok v určenom termíne, má za to, že s návrhom súhlasí.
38. O projektových zámeroch IÚI hlasuje aj člen rady partnerstva, ktorý je zainteresovanou osobou na strane žiadateľa alebo prijímateľa, ak sa jedná o žiadateľa alebo prijímateľa, ktorý je subjektom verejnej správy.
39. Predseda môže prerušiť zasadnutie rady partnerstva z dôvodu potreby vyžiadať si odborný podklad alebo metodické usmernenie RO nevyhnutné pre riadne plnenie funkcií rady partnerstva vo vzťahu k aktuálne prerokúvanej záležitosti. Predseda môže prerušiť zasadnutie rady partnerstva z uvedeného dôvodu aj na základe podnetu členov rady partnerstva. Prerušenie môže trvať len po nevyhnutne potrebný čas, najdlhšie 15 pracovných dní. Prerušiť zasadnutie rady partnerstva o tej istej veci možno len raz.
40. Z každého zasadnutia rady partnerstva sa vyhotovuje písomná zápisnica, ktorej súčasťou je prezenčná listina. Kópia zápisnice, po jej predchádzajúcom pripomienkovaní zo strany členov, sa v elektronickej podobe zasiela všetkým členom rady partnerstva do 10 pracovných dní po konaní predmetného zasadnutia. Zápisnica obsahuje najmä:
    1. dátum, miesto a čas zasadnutia;
    2. program zasadnutia;
    3. stručný záznam priebehu zasadnutia;
    4. výsledky hlasovania o predložených návrhoch spolu s údajom o hlasovaní jednotlivých členov, osobitné záznamy, ak o ich zaznamenanie do zápisnice výslovne počas zasadnutia požiadal člen rady partnerstva;
    5. dátum vyhotovenia zápisnice;
    6. podpisy predsedu alebo osoby, ktorá viedla zasadnutie, člena ako overovateľa a za správnosť člena technického sekretariátu rady partnerstva;
    7. uznesenia;
    8. prezenčnú listinu.
41. Zápisnica z každého zasadnutia rady partnerstva sa zverejňuje bez podpisov na webovom sídle príslušného samosprávneho kraja do 10 pracovných dní po konaní predmetného zasadnutia.

**Článok 13**

**Zánik Rady partnerstva**

1. Rada partnerstva zaniká svojím uznesením o ukončení všetkých úloh pre programové obdobie 2021 – 2027.

**Článok 14**

**Záverečné ustanoveniE**

1. Všetky zmeny štatútu a rokovacieho poriadku musia mať formu písomného a očíslovaného dodatku k štatútu, ktorých návrh sa predkladá na schválenie.
2. Tento štatút vrátane jeho zmien a doplnení vydáva samosprávny kraj a schvaľuje MIRRI SR. Účinnosť nadobúda zverejnením na webovom sídle samosprávneho kraja.

1. Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku [↑](#footnote-ref-1)
2. Zákon 121/2022 Z. z. o príspevkoch z fondov Európskej únie a o zmene a doplnení niektorých zákonov [↑](#footnote-ref-2)
3. Zákon 539/2008 Z. z. o podpore regionálneho rozvoja [↑](#footnote-ref-3)