# Príloha č. 2 – Vzorový štatút a rokovací poriadok kooperačnej rady udržateľného mestského rozvoja

**PREAMBULA**

1. V súlade s princípom partnerstva sú do prípravy a vykonávania programov financovaných z fondov EÚ na miestnej úrovni zapojené obce, mestá a príslušní sociálno-ekonomickí partneri, pre zabezpečenie a posilnenie tzv. „mestského rozmeru“ politiky súdržnosti EÚ na roky 2021 – 2027.
2. Kooperačná rada udržateľného mestského rozvoja je územným orgánom v zmysle čl. 29 NSU pre územia udržateľného mestského rozvoja.
3. Partnerstvo podľa tohto štatútu sa ustanovuje na základe čl. 8 nariadenia o spoločných ustanoveniach[[1]](#footnote-1) a v súlade s § 2 a § 7 zákona o príspevkoch z fondov EÚ[[2]](#footnote-2) a § 2 písm. h) zákona o regionálnom rozvoji[[3]](#footnote-3) ako forma spolupráce medzi sociálno-ekonomickými partnermi, ktorí zabezpečujú hospodársky, sociálny, územný a udržateľný rozvoja dotknutého regiónu.
4. Kooperačná rada udržateľného mestského rozvoja je stálym kolektívnym komunikačným a koordinačným orgánom a nástrojom územnej spolupráce v území udržateľného mestského rozvoja podľa § 2 písm. i) zákona o regionálnom rozvoji.

**Článok 1**

**ÚVODNÉ USTANOVENIA**

* + - 1. Tento štatút upravuje postavenie, zloženie, úlohy, výkon činnosti a spôsob prijímania rozhodnutí kooperačnej rady udržateľného mestského rozvoja. Tento štatút pripravuje a predkladá na schválenie obec, resp. jadrové mesto.
      2. Územie udržateľného mestského rozvoja je územie jadrového mesta a jeho zázemia, v ktorom prebiehajú intenzívne interakcie a medzi-komunálna spolupráca a implementácia spoločnej stratégie, zabezpečujúca efektívne využitie rozvojového potenciálu a riešenie problémov. Územie udržateľného mestského rozvoja predstavuje špecifický strategicko-plánovací región.
      3. Kooperačná rada udržateľného mestského rozvoja je vytváraná z iniciatívy jadrového mesta.

**Článok 2**

**POSTAVENIE KOOPERAČNEJ RADY UDRŽATEĽNÉHO MESTSKÉHO ROZVOJA**

1. Pôsobnosť a právomoci kooperačnej rady udržateľného mestského rozvoja sa vzťahujú výlučne k záležitostiam týkajúcich sa územia udržateľného mestského rozvoja. Kooperačná rada udržateľného mestského rozvoja nie je komorou rady partnerstva.
2. Kooperačná rada udržateľného mestského rozvoja zastupuje špecifické záujmy územia udržateľného mestského rozvoja v rámci prípravy, schválenia, implementácie, monitorovania a hodnotenia IÚS a osobitne pri výbere kľúčových/nosných operácií a projektových zámerov IÚI na financovanie v rámci IÚS realizovaných na území udržateľného mestského rozvoja.
3. Jadrové mesto plní úlohu gestora prípravy časti IÚS týkajúcej sa príslušného územia udržateľného mestského rozvoja a projektového zásobníka pre príslušné územie udržateľného mestského rozvoja.
4. Činnosť kooperačnej rady udržateľného mestského rozvoja administrujú administratívne kapacity udržateľného mestského rozvoja.

**Článok 3**

**ZLOŽENIE A ČLENSTVO KOOPERAČNEJ RADY UDRŽATEĽNÉHO MESTSKÉHO ROZVOJA**

1. V kooperačnej rade udržateľného mestského rozvoja musí byť zastúpená prostredníctvom svojho člena každá obec z príslušného územia udržateľného mestského rozvoja, pričom jeden člen môže reprezentovať viacero obcí na základe územnej dohody.
2. V kooperačnej rade udržateľného mestského rozvoja môžu byť zastúpení sociálno-ekonomickí partneri, vrátane zástupcu príslušného samosprávneho kraja. Členov kooperačnej rady udržateľného mestského rozvoja menuje a odvoláva predseda na základe nominácie obce (mesta)/člena kooperačnej rady udržateľného mestského rozvoja.
3. V mene člena, ktorý je právnickou osobou, koná jeho štatutárny zástupca alebo ním poverená iná osoba. Poverenie sa doručuje v písomnej forme predsedovi kooperačnej rady udržateľného mestského rozvoja prostredníctvom administratívnych kapacít udržateľného mestského rozvoja.
4. Člen kooperačnej rady udržateľného mestského rozvoja, ktorý je fyzickou osobou, koná v svojom mene.
5. Členstvo v kooperačnej rade udržateľného mestského rozvoja zaniká:
   1. zánikom člena, ktorý je právnickou osobou, bez právneho nástupcu;
   2. doručením písomného vzdania sa členstva, podpísaného štatutárnym zástupcom člena alebo inou osobou oprávnenou konať za člena, ktorý je právnickou osobou;
   3. doručením písomného vzdania sa členstva člena, ktorý je fyzickou osobou.
6. Členstvo všetkých členov zaniká zánikom kooperačnej rady udržateľného mestského rozvoja.
7. Členstvo v kooperačnej rade udržateľného mestského rozvoja je čestné. Každý člen znáša sám svoje náklady na členstvo a hradí výdavky spojené s jeho pôsobením v kooperačnej rade udržateľného mestského rozvoja.
8. Členmi kooperačnej rady udržateľného mestského rozvoja sú zástupcovia dotknutých miestnych samospráv.
9. Členmi kooperačnej rady udržateľného mestského rozvoja môžu byť aj sociálno-ekonomickí partneri.
10. Členom kooperačnej rady udržateľného mestského rozvoja môže byť aj zástupca príslušného samosprávneho kraja.
11. Každý člen v kooperačnej rade udržateľného mestského rozvoja, ktorého menuje predseda, má v kooperačnej rade udržateľného mestského rozvoja hlasovacie právo, ktoré vykonáva podľa pravidiel upravených v tomto štatúte a rokovacom poriadku.
12. Člen kooperačnej rady udržateľného mestského rozvoja môže v prípade odôvodnenej neúčasti na zasadnutí kooperačnej rady udržateľného mestského rozvoja splnomocniť zastupovaním na zasadnutí svojho zástupcu.
13. Člen je vybraný ako zástupca z územia udržateľného mestského rozvoja do kooperačnej rady udržateľného mestského rozvoja v súlade so svojimi internými predpismi alebo pravidlami a nomináciu oznámi písomne v listovej podobe poštou alebo elektronicky predsedovi prostredníctvom administratívnych kapacít udržateľného mestského rozvoja.
14. Členovia sú povinní najmä:
    1. predkladať materiály nevyhnutné pre zasadnutie kooperačnej rady udržateľného mestského rozvoja 45 pracovných dní pred uskutočnením zasadnutia kooperačnej rady udržateľného mestského rozvoja, resp. v zmysle prijatého uznesenia kooperačnej rady udržateľného mestského rozvoja upravujúceho túto lehotu. Materiálom sa rozumie aj kompletný projektový zámer IÚI. Materiály je možné doručiť prostredníctvom pošty do podateľne, elektronicky alebo osobne;
    2. zúčastňovať sa na zasadnutiach kooperačnej rady udržateľného mestského rozvoja, v prípade, ak sa člen nemôže zúčastniť konkrétneho zasadnutia, je povinný písomne splnomocniť na zastupovanie na zasadnutí svojho zástupcu;
    3. pri rozhodovaní v kooperačnej rade udržateľného mestského rozvoja informovať predsedu kooperačnej rady udržateľného mestského rozvoja a členov kooperačnej rady udržateľného mestského rozvoja o konflikte záujmov;
    4. aktívne sa podieľať na zabezpečovaní plnenia úloh vyplývajúcich z prípravy, realizácie, monitorovania a hodnotenia IÚS udržateľného mestského rozvoja.

**Článok 4**

**ORGÁNY KOOPERAČNEJ RADY UDRŽATEĽNÉHO MESTSKÉHO ROZVOJA**

1. Predsedom kooperačnej rady udržateľného mestského rozvoja je primátor jadrového mesta alebo ním poverený zástupca. V prípade, ak je v území viac ako jedno jadrové mesto, predsedom kooperačnej rady udržateľného mestského rozvoja je primátor jadrového mesta s väčším počtom obyvateľov, ak nie je dohodnuté inak.
2. Predseda kooperačnej rady udržateľného mestského rozvoja najmä:
   1. zvoláva, vedie a určuje program zasadnutia kooperačnej rady udržateľného mestského rozvoja v súlade s jej úlohami podľa tohto štatútu ako aj s ohľadom na návrh člena, ktorý žiadal o zvolanie zasadnutia;
   2. dohliada nad dodržiavaním tohto štatútu a rokovacieho poriadku a vykonáva s tým súvisiace úkony;
   3. schvaľuje zápisnicu zo zasadnutia kooperačnej rady udržateľného mestského rozvoja po overení overovateľom;
   4. riadi činnosť administratívnych kapacít udržateľného mestského rozvoja;
   5. dohliada na organizačné a technické zabezpečenie zasadnutí kooperačnej rady udržateľného mestského rozvoja a činnosť administratívnych kapacít udržateľného mestského rozvoja.
3. Predseda zastupuje kooperačnú radu udržateľného mestského rozvoja navonok aj dovnútra podľa tohto štatútu a mandátu mu zvereného kooperačnou radou udržateľného mestského rozvoja. Predseda nie je oprávnený konať v mene jednotlivých členov a ani ich zastupovať alebo prezentovať ich názory nad rámec schválených rozhodnutí kooperačnej rady udržateľného mestského rozvoja.
4. Predsedu počas jeho neprítomnosti zastupuje v rozsahu jeho práv a povinností zástupca, resp. iná osoba, podľa poverenia predsedu.

**Článok 5**

**ÚLOHY KOOPERAČNEJ RADY UDRŽATEĽNÉHO MESTSKÉHO ROZVOJA**

1. Kooperačná rada udržateľného mestského rozvoja najmä:
   1. pripravuje, schvaľuje, riadi implementáciu, monitoruje a hodnotní časť IÚS týkajúcu sa udržateľného mestského rozvoja;
   2. rozhoduje o projektových zámeroch IÚI pre aktivity na podporu udržateľného mestského rozvoja, ak boli vypracované a žiadateľom podpísané formuláre projektových zámerov IÚI odovzdané zamestnancom administratívnych kapacít udržateľného mestského rozvoja zo strany žiadateľov 45 pracovných dní pred zasadnutím kooperačnej rady udržateľného mestského rozvoja, resp. v zmysle prijatého uznesenia kooperačnej rady udržateľného mestského rozvoja upravujúceho túto lehotu;
   3. dáva odporúčania žiadateľom pre zlepšenie prípravy a implementácie projektov IÚS v rámci udržateľného mestského rozvoja;
   4. poskytuje súčinnosť MIRRI SR pre implementáciu Európskeho fondu regionálneho rozvoja pri monitorovaní a hodnotení implementácie časti IÚS týkajúcej sa udržateľného mestského rozvoja;
   5. vykonáva ďalšie úlohy vo vzťahu k udržateľnému mestskému rozvoju na základe požiadavky subjektov verejnej správy a sociálno-ekonomických partnerov udržateľného mestského rozvoja.

**Článok 6**

**ADMINISTRATÍVNE KAPACITY UDRŽATEĽNÉHO MESTSKÉHO ROZVOJA**

1. Administratívne kapacity udržateľného mestského rozvoja vykonávajú funkciu sekretariátu kooperačnej rady udržateľného mestského rozvoja v rámci úradu jadrového mesta udržateľného mestského rozvoja.
2. Administratívne kapacity udržateľného mestského rozvoja zabezpečujú organizačné, vecné a administratívne úlohy spojené s činnosťou kooperačnej rady udržateľného mestského rozvoja, a to najmä:
   1. pripravujú návrh ročného harmonogramu zasadnutí kooperačnej rady udržateľného mestského rozvoja, predkladajú ho kooperačnej rade udržateľného mestského rozvoja na schválenie najneskôr do konca predchádzajúceho kalendárneho roka a po schválení ho zasielajú všetkým členom kooperačnej rady udržateľného mestského rozvoja a MIRRI SR, a následne ho zverejňujú na webovom sídle jadrového mesta;
   2. pripravujú návrh programu zasadnutia kooperačnej rady udržateľného mestského rozvoja a predkladajú ho predsedovi na schválenie;
   3. pripravujú návrh uznesení kooperačnej rady udržateľného mestského rozvoja;
   4. administrujú projektový zásobník IÚS udržateľného mestského rozvoja;
   5. vypracujú stanovisko k projektovým zámerom IÚI a zabezpečujú proces konzultácie k projektovým zámerom IÚI;
   6. zabezpečujú distribúciu materiálov súvisiacich so zasadnutím kooperačnej rady udržateľného mestského rozvoja jej členom;
   7. organizačne zabezpečujú zasadnutia kooperačnej rady udržateľného mestského rozvoja;
   8. pripravujú vyhodnotenie úloh zo zasadnutia kooperačnej rady udržateľného mestského rozvoja a vedú ich evidenciu;
   9. vypracujú zápisnicu zo zasadnutia kooperačnej rady udržateľného mestského rozvoja a zabezpečujú jej zverejnenie na webovom sídle jadrového mesta;
   10. vedú agendu a zabezpečujú archiváciu dokumentov súvisiacu s činnosťou kooperačnej rady udržateľného mestského rozvoja;
   11. vedú zoznam členov kooperačnej rady udržateľného mestského rozvoja a ich zástupcov a zabezpečujú plynulé komunikačné toky medzi nimi;
   12. zabezpečujú spoluprácu s technickým sekretariátom rady partnerstva a RO;
   13. v oblasti implementácie projektov IÚS poskytujú asistenciu a metodickú výpomoc žiadateľom;
   14. zabezpečujú administratívne spracovanie návrhov nominácií členov kooperačnej rady udržateľného mestského rozvoja;
   15. vykonávajú ďalšie činnosti podľa pokynov predsedu.

**Článok 7**

**ZASADNUTIE KOOPERAČNEJ RADY UDRŽATEĽNÉHO MESTSKÉHO ROZVOJA**

1. Zasadnutie kooperačnej rady udržateľného mestského rozvoja zvoláva predseda písomnou pozvánkou doručenou v elektronickej podobe najneskôr 15 pracovných dní pred uskutočnením zasadnutia kooperačnej rady udržateľného mestského rozvoja, a to podľa harmonogramu zasadnutí, podľa potreby alebo ak o to predsedu požiadajú aspoň dvaja členovia kooperačnej rady udržateľného mestského rozvoja alebo MIRRI SR.
2. Súčasťou pozvánky je program zasadnutia, materiály na prerokovanie a návrhy uznesení kooperačnej rady udržateľného mestského rozvoja k jednotlivým bodom zasadnutia, ktoré sú v elektronickej podobe spoločne doručované všetkým členom kooperačnej rady udržateľného mestského rozvoja a MIRRI SR.
3. Každý člen kooperačnej rady udržateľného mestského rozvoja je oprávnený navrhnúť nový bod zasadnutia a k tomuto predložiť príslušné dokumenty a to v lehote 10 pracovných dní pred zasadnutím kooperačnej rady udržateľného mestského rozvoja.
4. Zasadnutie kooperačnej rady udržateľného mestského rozvoja sa uskutoční v lehote 20 pracovných dní odo dňa doručenia požiadavky podľa bodu 1.
5. Ak zasadnutie nebude zvolané v tejto lehote, zvolať a viesť zasadnutie kooperačnej rady udržateľného mestského rozvoja môže člen resp. jeden z členov, ktorí o zvolanie zasadnutia požiadali alebo MIRRI SR.
6. Kooperačná rada udržateľného mestského rozvoja je uznášaniaschopná, ak je prítomná nadpolovičná väčšina jej členov. Zasadnutie kooperačnej rady udržateľného mestského rozvoja vedie predseda, ak tento štatút neustanovuje inak.
7. Zasadnutia kooperačnej rady udržateľného mestského rozvoja má právo zúčastniť sa člen rady partnerstva samosprávneho kraja, do ktorého spadá príslušné územie udržateľného mestského rozvoja v pozícií pozorovateľa.
8. Zasadnutia kooperačnej rady udržateľného mestského rozvoja má právo zúčastniť sa zástupca MIRRI SR ako pozorovateľ.
9. Po otvorení zasadnutia kooperačnej rady udržateľného mestského rozvoja členovia kooperačnej rady udržateľného mestského rozvoja hlasovaním schvália program zasadnutia. Každý člen kooperačnej rady udržateľného mestského rozvoja je oprávnený navrhnúť doplnenie programu zasadnutia o nový bod priamo na zasadnutí, tento návrh však podlieha schváleniu kooperačnej rady udržateľného mestského rozvoja.
10. Zasadnutia kooperačnej rady udržateľného mestského rozvoja sú verejné s ohľadom na kapacitné možnosti priestorov zasadnutia kooperačnej rady udržateľného mestského rozvoja.
11. Kooperačná rada udržateľného mestského rozvoja rozhoduje formou uznesenia.
12. Člen kooperačnej rady udržateľného mestského rozvoja môže hlasovať za uznesenie, proti uzneseniu alebo sa zdržať hlasovania.
13. Uznesenie kooperačnej rady udržateľného mestského rozvoja obsahuje najmä:
    1. označenie orgánu, ktorý uznesenie prijal,
    2. dátum a miesto uznesenia,
    3. číslo uznesenia,
    4. výrok.
14. Uznesenie kooperačnej rady udržateľného mestského rozvoja, ktorým sa rozhoduje o projektovom zámere IÚI okrem náležitostí podľa bodu 13 obsahuje:
    1. názov projektového zámeru IÚI;
    2. identifikáciu žiadateľa;
    3. opatrenie/opatrenia, špecifický cieľ/špecifické ciele z ktorých sa bude PZ IÚI realizovať;
    4. celkové oprávnené výdavky v členení na zdroj EÚ, štátny rozpočet, prijímateľ;
    5. informáciu, či je projektový zámer IÚI schválený do 100% výšky celkových oprávnených výdavkov každého opatrenia/špecifického cieľa pridelených danému územiu alebo nad 100% výšky celkových oprávnených výdavkov každého opatrenia/špecifického cieľa pridelených danému územiu;
15. Uznesenia kooperačnej rady udržateľného mestského rozvoja obsahujú najmä tieto výroky:
    1. schvaľuje/neschvaľuje,
    2. odporúča na schválenie/neodporúča na schválenie,
    3. ukladá úlohy,
    4. berie na vedomie,
    5. odloží rozhodnutie,
    6. vracia predložený materiál na dopracovanie.
16. Hlasuje sa na pokyn predsedu alebo inej osoby, ktorá vedie zasadnutie, o návrhu uznesenia, ktoré predkladá predseda alebo iný člen. Hlasovanie je verejné.
17. Hlasovanie v kooperačnej rade udržateľného mestského rozvoja sa uskutočňuje na základe princípu vážených hlasov, pričom váha jedného hlasu zodpovedá podielu počtu obyvateľov, ktorých reprezentuje, na celkovom počte obyvateľov, ktorých reprezentujú všetci členovia kooperačnej rady. Počet obyvateľov obce môže byť započítaný len jednému členovi kooperačnej rady.
18. V prípade, že kooperačná rada udržateľného mestského rozvoja má členov aj spomedzi iných sociálno-ekonomických partnerov než zástupcov dotknutých miestnych samospráv na území udržateľného mestského rozvoja, hlasovanie v kooperačnej rade udržateľného mestského rozvoja sa uskutočňuje na základe rovného hlasovacieho práva väčšinovým hlasovaním jednoduchou väčšinou členov.
19. Na prijatie uznesenia kooperačnej rady udržateľného mestského rozvoja sa vyžaduje väčšina hlasov prítomných členov kooperačnej rady udržateľného mestského rozvoja a zároveň súhlasný hlas člena, ktorý zastupuje jadrové mesto.
20. Člen kooperačnej rady udržateľného mestského rozvoja, ktorý je zainteresovanou osobou na strane žiadateľa alebo prijímateľa, hlasuje v prípade, ak takýto postup nevylučujú pravidlá o konflikte záujmu pri poskytovaní príspevku z fondov EÚ v programovom období 2021 – 2027.
21. Kooperačná rada udržateľného mestského rozvoja môže zasadať prezenčne, hybridne alebo online formou.
22. Kooperačná rada udržateľného mestského rozvoja môže hlasovať aj mimo zasadnutia kooperačnej rady udržateľného mestského rozvoja formou per rollam.
23. Predseda môže rozhodnúť o hlasovaní mimo zasadnutia, a to spôsobom per rollam.
24. V prípade, ak minimálne jedna tretina všetkých členov kooperačnej rady udržateľného mestského rozvoja doručí predsedovi kooperačnej rady udržateľného mestského rozvoja žiadosť o neuskutočnenie hlasovania o konkrétnom bode programu spôsobom per rollam spolu s odôvodnením, zruší predseda kooperačnej rady udržateľného mestského rozvoja hlasovanie spôsobom per rollam k tomuto bodu a daná vec bude predmetom zasadnutia kooperačnej rady udržateľného mestského rozvoja.
25. Členovia sa k návrhom materiálov zaslaných per rollam vyjadria do 15 pracovných dní odo dňa doručenia výzvy na hlasovanie. V odôvodnených prípadoch môže byť lehota skrátená na minimálne 10 pracovných dní, prípadne predĺžená rozhodnutím predsedu. Člen predkladá svoje stanovisko v písomnej forme administratívnym kapacitám udržateľného mestského rozvoja. Ak člen kooperačnej rady udržateľného mestského rozvoja nedoručí hlasovací lístok v určenom termíne, má za to, že s návrhom súhlasí.
26. Predseda môže prerušiť zasadnutie kooperačnej rady udržateľného mestského rozvoja z dôvodu potreby vyžiadať si odborný podklad alebo metodické usmernenie MIRRI SR nevyhnutné pre riadne plnenie funkcií kooperačnej rady udržateľného mestského rozvoja vo vzťahu k aktuálne prerokúvanej záležitosti. Predseda môže prerušiť zasadnutie kooperačnej rady udržateľného mestského rozvoja z uvedeného dôvodu aj na základe podnetu členov kooperačnej rady udržateľného mestského rozvoja. Prerušenie môže trvať len po nevyhnutne potrebný čas, najdlhšie 15 pracovných dní. Prerušiť zasadnutie kooperačnej rady udržateľného mestského rozvoja o tej istej veci možno len raz.
27. Z každého zasadnutia kooperačnej rady udržateľného mestského rozvoja, aj z hlasovania mimo zasadnutia formou per rollam sa vyhotovuje písomná zápisnica, ktorej súčasťou je prezenčná listina.
28. Zápisnica obsahuje predovšetkým dátum, miesto a čas zasadnutia, program zasadnutia, záznam priebehu zasadnutia, výsledky hlasovania s údajom o hlasovaní jednotlivých členov, uznesenia, dátum vyhotovenia zápisnice, podpisy predsedu alebo osoby, ktorá viedla zasadnutie, jedného člena ako overovateľa a jedného člena administratívnych kapacít udržateľného mestského rozvoja.
29. Zápisnica sa v elektronickej podobe zasiela všetkým členom kooperačnej rady udržateľného mestského rozvoja a MIRRI SR, do 10 pracovných dní po zasadnutí. Zápisnica z každého zasadnutia a z hlasovania mimo zasadnutia formou per rollam sa zverejňuje bez podpisov na webovom sídle jadrového mesta do 10 pracovných dní po konaní predmetného zasadnutia.

**Článok 8**

**ZÁNIK KOOPERAČNEJ RADY UDRŽATEĽNÉHO MESTSKÉHO ROZVOJA**

1. Kooperačná rada udržateľného mestského rozvoja zaniká svojím uznesením o ukončení všetkých úloh pre programové obdobie 2021 – 2027.

**Článok 9**

**ZÁVEREČNÉ USTANOVENIE**

1. Všetky zmeny štatútu a rokovacieho poriadku musia mať formu písomného a očíslovaného dodatku k štatútu, ktorých návrh sa predkladá na schválenie.
2. Návrh štatútu, vrátane jeho zmien a doplnení, schvaľuje MIRRI SR a následne vydáva jadrové mesto. Účinnosť nadobúda zverejnením na webovom sídle jadrového mesta.

1. Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku [↑](#footnote-ref-1)
2. Zákon 121/2022 Z. z. o príspevkoch z fondov Európskej únie a o zmene a doplnení niektorých zákonov [↑](#footnote-ref-2)
3. Zákon 539/2008 Z. z. o podpore regionálneho rozvoja [↑](#footnote-ref-3)